Ўзбекистон Республикаси

Марказий сайлов комиссиясининг

2022 йил “\_\_\_” \_\_\_\_\_\_даги

\_\_\_\_\_-сон қарорига

1-илова

**Референдум ўтказувчи комиссиялар аъзоларининг
малакасини оширишни ташкил этиш**

**КОНЦЕПЦИЯСИ**

**I. Кириш**

Мамлакатимизда референдум ўтказишнинг асосий қоида ва принциплари Ўзбекистон Республикасининг Конституцияси, “Ўзбекистон Республикасининг референдуми тўғрисида”ги Қонуни, Сайлов кодекси ва бошқа норматив-ҳуқуқий ҳужжатларида белгиланган бўлиб, референум қонунчилигининг янада такомиллашиб бораётганлиги юртимизда демократик қадриятлар ҳамда умумэътироф этилган тамойиллар тобора мустаҳкамланишига хизмат қилмоқда.

“Янги Ўзбекистон - янги имконият!” шиори остида 2021-йилда бўлиб ўтган Ўзбекистон Республикаси Президентлигига сайлов аҳолининг ижтимоий-сиёсий жараёнларга қизиқиши ва фаоллиги ортганлигини кўрсатди.

Референдум ўтказувчи комиссияларнинг қонунийлик, холислик, адолатлилик, ҳаққонийлик ва ошкоралик тамойилларига қатъий амал қилган ҳолда фаолият кўрсатишлари бўлажак референдумнинг муҳим мезонлари ҳисобланади.

Овоз беришни ташкил этиш жараёнига киритилган Сайловчиларнинг ягона электрон рўйхатидан самарали фойдаланиш орқали овоз берувчи фуқароларнинг овоз бериш ҳуқуқини таъминлаш, бунда “Бир фуқаро - бир овоз” тамойилига амал қилиш референдум ўтказувчи участка комиссияларининг (кейинги ўринларда – участка комиссиялари) устувор вазифасидир.

Мавжуд тажрибани инобатга олиб, референдум ўтказувчи округ ва участка комиссиялари аъзоларини ўқитиш тизимини такомиллаштириш, овоз берувчи фуқаролар ҳамда референдум жараёни бошқа иштирокчиларининг ҳуқуқий саводхонлигини ошириш Ўзбекистон Республикаси Марказий сайлов комиссияси (кейинги ўринларда – МСК)нинг муҳим вазифаларидан бири ҳисобланади.

Жорий йилда ўтказиладиган Ўзбекистон Республикаси референдуми илк маротаба “Ўзбекистон Республикасининг референдуми тўғрисида”ги Қонунга киритилган янги қоидалар асосида ўтказилиши референдум жараёни ташкилотчилари ва иштирокчиларига катта масъулият юклайди.

Шу муносабат билан, бўлажак референдумни юқори савияда ташкил этиш, умумэътироф этилган халқаро тамойиллар, илғор миллий ва хорижий тажриба асосида ўтказиш мақсадида референдум ўтказувчи комиссиялар аъзоларининг миллий референдум қонунчилиги ва амалиёти ҳамда халқаро сайлов ва референдумга оид стандартлар бўйича билим ва амалий кўникмаларини мустаҳкамлашда тизимли семинар-тренингларни ташкил этиш ва уни илмий-методик жиҳатдан янада пухта таъминлаш лозим.

**II. Референдум** **ўтказувчи комиссиялар аъзоларининг малакасини оширишни ташкил этиш**

МСК томонидан мутасадди вазирлик ва идоралар билан ҳамкорликда референдум ўтказувчи комиссиялар аъзоларининг референдум қонунчилиги ва овоз беришда замонавий ахборот технологияларини қўллаш бўйича назарий билимлари ҳамда амалий кўникмаларини оширишга қаратилган семинар-тренингларини ташкил этиш ва ўтказилишини мувофиқлаштириш бўйича республика штаби (кейинги ўринларда – **республика штаби**) тузилади;

Қорақалпоғистон Республикаси, вилоятлар ва Тошкент шаҳрида ҳудудий штаблар (кейинги ўринларда – **ҳудудий штаблар**) тузилади ҳамда 1-иловага мувофиқ белгиланган вазифаларни бажаради;

туман/шаҳарларда қуйи штаблар (кейинги ўринларда – **туман/шаҳар** **штаблари**) тузилади ва 2-иловага мувофиқ белгиланган вазифаларни бажаради;

Ўзбекистон Республикаси Президенти ҳузуридаги Давлат бошқарув академияси (кейинги ўринларда – Давлат бошқарув академияси), Тошкент давлат юридик университети, Бош прокуратура Академияси, Жамоат хавсизлиги университети профессор-ўқитувчилари ҳамда Ахборот технологиялари ва коммуникацияларини ривожлантириш вазирлиги (кейинги ўринларда – Ахборот технологиялари вазирлиги) мутахассислари орасидан референдумга оид қонунчилик ва амалиёт бўйича юқори малакали экспертлар *(12 нафар)* таркиби шакллантирилади ҳамда мазкур штаблар, экспертларнинг ваколатлари ва вазифалари белгиланади.

Референдум ўтказувчикомиссиялар аъзоларининг референдум қонунчилиги ва овоз беришда замонавий ахборот технологияларини қўллаш бўйича назарий билимлари ҳамда амалий кўникмаларини мустаҳкамлашга қаратилган семинар-тренингларини (кейинги ўринларда **–** семинар-тренинглари) ташкил этиш ва ўтказиш уч босқичдан иборат бўлади.

**Биринчи йўналиш –**ташкилий-услубий ишлар – **2022 йил 3 июлга қадар** амалга оширилади. Хусусан:

**25 июнгача** юқори малакали экспертлар томонидан МСК билан келишилган ҳолда семинар-тренингларнинг ўқув дастурлари ва ўқув-услубий материаллари *(маъруза матни, топшириқ саволлари, тест, тақдимот, инфографика, видео-дарс ва бошқалар)* тайёрланади ва тасдиқланади.

**25 июнгача республика штаби** томонидан – мамлакатнинг етакчи олий таълим ташкилотлари профессор-ўқитувчилари орасидан Қорақалпоғистон Республикаси, вилоятлар ва Тошкент шаҳрининг ҳар бирига 6-8 нафардан жами 104 нафар *(94 нафар асосий ва 10 нафар заҳира)* республика тренерлари таркиби шакллантирилади ва ўз ҳудудларига бириктирилади;

**30 июнгача ҳудудий штаблар томонидан** – республиканинг 208 та туман/шаҳарлари кесимида семинар-тренингларни ташкил қилиш учун, республика штаби томонидан тайёрланган режа жадвалида белгиланган миқдорда *(олий ва ўрта махсус таълими муассасалари профессор-ўқитувчилари, умумий ўрта таълим муассасалари етакчи ҳуқуқшунос ва ижтимоий фанлар ўқитувчилари, Республика Маънавият ва маърифат марказининг туман/шаҳар бўлинмаларининг малакали ходимлари, бошқа ташкилотлар, шу жумладан фуқаролик жамияти институтларининг
илмий-педагогик ва амалий тажрибага эга мутахассисларидан иборат)*
жами 966 нафар (*ҳудудларнинг ҳар бирига 4 нафардан, жами 56* *нафар захирани инобатга олган ҳолда)* ҳудудий тренерлар таркиби шакллантирилади, тасдиқланади ва Республика штабига тақдим этилади.

**2 июлгача** **ҳудудий штаблар** томонидан, туман/шаҳар марказларида участка комиссияси аъзолигига номзодлар учун ҳудудий тренерлар томонидан семинар-тренингларни ташкил этиш режа-жадвали *(бунда, ўқитиш муддати, ҳар бир гуруҳда ўқитиладиган тингловчилар исми шарифи ва сони, ўқитиш жойи (биноси), ҳар бир гуруҳни ўқитиш учун масъул бўлган ҳудудий тренернинг фамилияси, исми-шарифи аниқ белгиланади)* ишлаб чиқилади, тасдиқланади ва республика штабига тақдим қилинади.

**3 июлгача** Ўзбекистон Республикаси Олий ва ўрта махсус таълим вазирлиги ҳузуридаги Бош илмий-методик маркази негизида махсус таълим платформаси (кейинги ўринларда – Махсус таълим платформаси) яратилиб, юқори малакали экспертлар томонидан тайёрланган ўқув дастурлари ва ўқув-услубий материаллари *(маъруза матни, топшириқ саволлари, тест, тақдимот, инфографика, видео-дарс ва бошқалар)* ушбу платформага жойлаштирилади. Участка комиссияси аъзолигига номзодлар, кейинчалик аъзолар учун ўқув-услубий материаллардан фойдаланиш ва онлайн тест топшириш имконияти яратилади.

**Иккинчи йўналиш –** референдум қонунчилиги бўйича ҳудудий тренерлар ва референдум ўтказувчикомиссиялар аъзолигига номзодларни (аъзоларни) ўқитиш – 2022 йил **июль-август** ойларида ташкил этилади.

**30 июнь – 2 июль** кунлари – Давлат бошқарув академиясида юқори малакали экспертлар томонидан 104 нафар республика тренерлари учун икки кунлик ўқув-дастурига асосан семинар-тренинглар ўтказилади. Бунда ҳар бир гуруҳда тингловчилар сони 25 нафардан тақсимланади. Машғулотлар режа-графиги республика штаби томонидан ишлаб чиқилади ва тасдиқланади.

**5–8 июль** кунлари республика тренерлари томонидан Қорақалпоғистон Республикаси, вилоятлар ва Тошкент шаҳри марказларида 966 нафар ҳудудий тренерлар, (шу жумладан 56 нафар захира) учун икки кунлик ўқув-дастурига асосан семинар-тренинглар ўтказилади. Бунда ҳар бир гуруҳда тингловчилар сони 20-25 нафардан тақсимланади. Машғулотлар режа-жадвали республика штаби томонидан ишлаб чиқилади ва тасдиқланади. Машғулотлар тасдиқланган режа-жадвалга тўла амал қилган ҳолда сифатли ташкил этилиши ва ўтказилишига ҳудудий штаблар масъул ҳисобланади.

**8 июлгача** Қорақалпоғистон Республикаси Жўқорғи Кенгеси, халқ депутатлари вилоятлар, туманлар ва шаҳарлар Кенгашлари томонидан участка комиссияси аъзолигига (раис, раис ўринбосари, котиб) номзод сифатида тавсия этилган тингловчилар (кейинги ўринларда – участка комиссияси аъзолигига номзодлар) контингентининг *(жами 33 минг нафар атрофида)* рўйхати шакллантирилади ҳамда ҳудудий штабларга тақдим этилади.

Участка комиссияси аъзолигига номзодлар учун семинар-тренинглар туман/шаҳар марказларида танланган референдум участкалари учун мўлжалланган биноларда қуйидаги икки поғонада амалга оширилади, *(бунда ҳар бир туман ёки шаҳарда тингловчилар сонидан келиб чиқиб, туман/шаҳар штаблари томонидан биттадан учтагача бино танланади, ушбу биноларда референдумни ташкил этиш ва ўтказиш учун реал ҳолат акс эттирилган ҳамда овоз бериш хоналари тўлиқ жиҳозланган овоз бериш участкалари намунавий шаклда тайёрланган бўлиши шарт):*

**биринчи босқич:** 13 июлдан – 21 июлга қадар,

**иккинчи босқич:** 22 июлдан – 30 июлга қадар,

республика тренерларининг назорати остида ҳудудий тренерлар томонидан туман/шаҳар марказларида референдум участкалари учун мўлжалланган биноларда 18-24 нафар тингловчидан иборат шакллантирилган гуруҳлар кесимида интерактив усулларда *(маъруза, симуляция, референдум жараёнларини моделлаштириш, видео-дарс, видеоролик, референдумга оид савол-жавоблар, тест)* участка комиссияси аъзолигига номзодлар ўқитилади. Бунда, машғулотлар режа-жадвали республика штаби белгилаган шаклда ҳудудий штаблар томонидан ишлаб чиқилади ва тасдиқланади. Машғулотлар тасдиқланган режа-жадвалга тўла амал қилган ҳолда сифатли ташкил этилиши ва ўтказилишига туман/шаҳар штаблари масъул ҳисобланади.

Биринчи ва иккинчи поғона семинар-тренинглар якуни бўйича Махсус таълим платформасида онлайн тарзда тест топширилади. Ҳудудий штаб ҳамда ҳудудий тренерлар томонидан тест натижалари таҳлил қилиниб, навбатдаги семинар-тренингларга қадар мавжуд камчиликларни бартараф этиш чоралари кўрилади.

**учинчи босқич:** Қорақалпоғистон Республикаси, вилоятлар ва Тошкент шаҳар референдум ўтказувчи округ комиссиялари томонидан участка комиссиялари тузилганидан сўнг:

республика ва ҳудудий тренерлар назорати остида ҳар бир референдум участкасининг ўзида, семинар-тренингларни муваффақиятли тугатган тегишли участка комиссиясининг раиси, раис ўринбосари ва котиблари томонидан ҳар бир референдум участкасининг ўзида участка комиссиясининг қолган барча аъзолари учун семинар-тренинглар ўтказилади. Бунда машғулотлар режа-жадвали ҳудудий штаблар томонидан ишлаб чиқилади ва тасдиқланади. Машғулотлар тасдиқланган режа-жадвалга тўла амал қилган ҳолда сифатли ташкил этилиши ва ўтказилишига туман/шаҳар штаблари масъул ҳисобланади.

МСК ва Давлат бошқаруви академияси ҳамкорлигида юқори малакали экспертлартомонидан референдум ўтказувчи округ комиссияларининг шахсий таркиби тасдиқлангандан сўнг, ушбу округ комиссияларининг раиси, раис ўринбосари ва котиблари учун (жами 42 нафар) Давлат бошқарув академиясида 2 кунлик семинар-тренинг ўтказилади. Машғулотлар режа-графиги республика штаби томонидан ишлаб чиқилади ва тасдиқланади.

Ушбу семинар-тренинглар тугаганидан сўнг, округ комиссияларининг раиси, раис ўринбосари ва котиблари ўз ҳудудларига қайтиб бориб, тўрт кунлик муддат ичида ўзларига тегишли округ комиссияларининг қолган аъзолари учун ўзларининг референдум ўтказувчи округларида икки кунлик семинар-тренингларни ўтказадилар.

**Учинчи йўналиш –** Сайловчиларнинг ягона электрон рўйхати (кейинги ўринларда – СЯЭР) ва Сайлов жараёнини бошқариш ахборот тизимида (кейинги ўринларда – СЖБАТ) ишлаш бўйича тренерлар ва референдум ўтказувчикомиссиялар аъзолигига номзодларни ўқитиш – 2022 йил июль-август ойларида ташкил этилади.

Ахборот технологиялари ва коммуникацияларини ривожлантириш вазирлиги томонидан соҳа бўйича тегишли Олий таълим ташкилотлари профессор-ўқитувчилари билан биргаликда СЯЭР ва СЖБАТда ишлаш бўйича семинар-тренингларини ўтказиш бўйича ўқув дастурлари, режа-жадваллари, услубий қўлланмалар ва бошқа ўқув-услубий материаллар тайёрланади.

Ахборот технологиялари ва коммуникацияларини ривожлантириш вазирлиги тизимининг 30 нафар юқори малакали мутахассислардан иборат СЯЭР ва СЖБАТда ишлаш бўйича республика тренерлари таркиби шакллантирилади ва Тошкент шаҳрида ўқитилади. (Ахборот технологиялари ва коммуникацияларини ривожлантириш вазирлиги, Республика штаби ҳамда МСК ҳамкорлигида ишлаб чиқилган алоҳида режа-жадвал асосида июль ойида).

Ҳудудлар кесимида СЯЭР ва СЖБАТда ишлаш бўйича 600 нафар ҳудудий тренерлар таркиби шакллантирилади ҳамда ҳудудлар марказларида СЯЭР ва СЖБАТда ишлаш бўйича республика тренерлари томонидан ўқитилади. (Ахборот технологиялари вазирлиги, Республика штаби ҳамда МСК ҳамкорлигида ишлаб чиқилган алоҳида режа-жадвал асосида июль ойида).

СЯЭР ва СЖБАТда ишлаш бўйича ҳудудий тренерлар томонидан туман/шаҳарлар марказларида 22 минг нафарга яқин СЯЭР ва СЖБАТда ишлаш бўйича участка комиссияси аъзолигига номзодлар ўқитилади (Ахборот технологиялари вазирлигининг ҳудудий бошқармалари ва ҳудудий штаблар ҳамкорлигида ишлаб чиқилган алоҳида режа-жадвал асосида, июль-август ойларида).

СЯЭР ва СЖБАТда ишлаш бўйича тренерлар ва референдум ўтказувчи комиссиялар аъзолигига номзодларни ўқитиш, заруратга қараб Ахборот технологиялари вазирлиги томонидан МСК, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари билан келишилган ҳолда тасдиқланган чора-тадбирлар режасига асосан ҳам қўшимча ташкил этилиши мумкин.

**III. Референдум** **ўтказувчи** **комиссиялар аъзолари малакасини ошириш
бўйича ўқув курсининг мазмуни**

Референдум ўтказувчи комиссиялар аъзолари малакасини ошириш бўйича ўқув курсларини юқори савияда ташкил этиш ва ўтказиш мақсадида Тошкент давлат юридик университети, Давлат бошқарув академияси, Бош прокуратура Академияси, Жамоат хавсизлиги университети профессор-ўқитувчиларидан иборат юқори малакали экспертлар томонидан ўқув режалари ва улар асосида ўқув-услубий материаллар *(маъруза матни, топшириқ саволлари, тест, тақдимот, инфографика, видео-дарс ва бошқалар)* тайёрланади.

 Ўқув дастурларининг музмунида қуйидагилар ўз аксини топади:

референдум ўтказувчи участка комиссияларини тузиш тартиби ва фаолиятининг асосий жиҳатлари;

референдумда овоз берувчи фуқароларнинг рўйхатини тузиш ва ҳамма танишиб чиқиши учун тақдим этиш;

муддатидан олдин овоз беришни ташкил этиш ва ўтказиш;

референдум ўтказувчи участка комиссиясининг овоз бериш кунидаги фаолияти;

референдум участкасида овозларни санаб чиқиш ва натижаларни белгилаш;

референдум ўтказувчи участка комиссиясининг референдум жараёни иштирокчилари (ОАВ, кузатувчилар, жамоат тартибини сақлашга масъул идоралар вакиллари) билан ҳамкорлиги;

СЖБАТ ва СЯЭРни шакллантириш, долзарблигини сақлаш ва улардан самарли фойдаланиш.

Семинар-тренинглар 18-24 кишилик кичик гуруҳларда ташкил этилиб, интерфаол усулларда (маъруза, видео-дарс, референдум жараёнларини моделлаштириш, тренинг, симуляция, баҳс-мунозара ва ҳ.з) олиб борилади.

Референдум ўтказувчи комиссиялар аъзоларининг назарий ва амалий билимларини доимий асосда мустаҳкамлаб бориш мақсадида МСК бюртмасига асосан **“Referendum - 2022”** мобил иловаси яратилади ва унга МСК билан келишилган ҳолда республика штаби томонидан тақдим қилинадиган референдум қонунчилигига ҳамда семинар-тренигларга оид тайёрланган ўқув-услубий материаллар *(маъруза матни, топшириқ саволлари, тест, тақдимот, инфографика, видео-дарс ва бошқалар)* жойлаштирилади.

**IV. Кутилаётган натижалар**

Концепцияда назарда тутилган чора-тадбирларнимуваффақиятли амалга ошириш натижасида:

Референдумни юқори савияда ташкил этиш ва ўтказишда халқаро сайлов ва референдум стандартларини ҳамда миллий қонунчиликни қўллаш бўйича референдум ўтказувчи комиссиялар аъзолари ҳамда тегишли мутахассислар салоҳиятининг юксалишига эришилади;

референдум комиссиялари аъзоларини ўқитиш тизими янада такомиллаштирилади ҳамда уларнинг малакаси оширилади;

референдум ўтказувчи комиссиялар фаолиятининг самарадорлигига эришилади;

референдум ўтказувчи комиссиялар томонидан фаолиятда замонавий ахборот-коммуникация технологияларидан янада кенгроқ фойдаланиш бўйича билим ва кўникмалар мустаҳкамланади;

референдумни бошқариш тизими модернизация қилинади ҳамда референдум жараёнида ахборот хавфсизлигини таъминлаш чоралари кўрилади.

Мазкур Концепцияни самарали амалга оширишнинг пировард натижасида референдум ўтказувчи комиссиялар аъзолари ҳамда референдумга тайёргарлик кўриш ва ташкил этиш жараёнлари бошқа иштирокчиларининг референдумга оид билим ҳамда кўникмаларининг юксалиши, шунингдек, референдум ўтказиш амалиётининг такомиллашишига эришилади.

**V. Якунловчи қоидалар**

Семинар-тренингларга жалб этилган республика штаби аъзолари, юқори малакали экспертлар, республика тренерлари, ҳудудий тренерларнинг хизмат ҳақи референдум ўтказиш учун ажратилган маблағлар ҳисобидан қўйидаги тартибда амалга оширилади:

республика штаби аъзолари, юқори малакали экспертлар ва республика теренарларига – Марказий сайлов комиссияси билан тузилган шартномага асосан;

ҳудудий тренерларга – референдум ўтказувчи округ комиссияси билан тузилган шартномага асосан.